Kaap kry R550 miljoen vir droogtehulpDie waterdraer onder die Kaapse Vlakte is een van drie in die Kaapse Metropool wat aangevul sal word met geldelike hulp van die nasionale regering. Foto: Wikipedia Die Stad Kaapstad gaan droogtehulp van meer as R550 miljoen van die nasionale regering ontvang. Die burgemeester, Patricia de Lille, het Maandag gesê die munisipaliteit sal hul dank in ŉ brief aan die nasionale regering betuig. Kaapstad het aansoek om droogtehulp gedoen en sal die geld gebruik om die Kaapse Vlakte-, Atlantis- en Tafelberggroep-waterdraer aan te vul ingevolge die bepalings van toelae vir munisipale rampherstel. Nadat die bystand in Oktober geproklameer is, sal dit weergegee word in die afdeling vir informele nedersettings, afval en waterdienste se begroting om bestee te word ingevolge die projek se leweringsplan. De Lille sê Kapenaars het die uitwerking van klimaatsverandering aan hul lyf ervaar met drie jaar van uiters lae reënval. “As stad het ons almal saamgespan om dié moeilike tyd te oorleef. Die afgelope winter het ons goeie reën gekry, maar noudat ons die somer nader, moet ons gedurig ons nuwe verhouding met water in gedagte hou en dit steeds so spaarsamig moontlik gebruik.” Dié goeie reën, wat nog nie verby is nie, het meegehelp om die Kaapse damvlakke tot bo die driekwartmerk te laat styg. Volgens die stadsraad se jongste syfers staan dit nou op 75,9%, wat 2,5% meer is as ŉ week gelede. Kapenaars se waterverbruik het egter terselfdertyd met 1,8% toegeneem van 511 miljoen tot 520 miljoen L per dag. Die waterbeperkings is Maandag van vlak 6b na vlak 5 verslap danksy die bemoedigende herstel in die damvlakke en Kapenaars se bewaringspogings, sê die stadsraad. Hulle sê in ŉ mediaverklaring die nasionale regering doen gewoonlik in Desember ŉ aankondiging oor die moontlikheid om beperkings te verslap, maar die munisipaliteit meen dis te lank om tot dan op sodanige aankondiging te wag omdat verbruikers dan soveel langer die hoogs moontlike watertarief sal moet betaal.